ສສກ ຈັດກິດຈະກໍາກິລາມວນຊົນ ສະຫຼອງປີທ່ອງທ່ຽວລາວ 2018 ຂອງຂະແໜງການສຶກສາ-ກິລາ
ກະຊວງສຶກສາທິການ ແລະ ກິລາ (ສສກ) ໄດ້ສ້າງຂະບວນການຈັດກິດຈະກໍາກິລາມວນຊົນ ແລະ ສິລະປະ-ວັນນະຄະດີ ເພື່ອສະເຫຼີມສະຫຼອງປີທ່ອງທ່ຽວລາວ 2018 ຂອງຂະແໜງການສຶກສາ ແລະ ກິລາ ໃນວັນທີ 23 ມີນາ ຜ່ານມາ ທີ່ສະໜາມກິລາເຈົ້າອານຸວົງ ນະຄອນຫຼວງວຽງຈັນ, ໂດຍມີ ທ່ານ ບົວລານ ສິລິປັນຍາ ຮອງລັດຖະມົນຕີ ກະຊວງສຶກສາທິການ ແລະ ກິລາ ແລະ ທ່ານ ຮສ.ປອ ຄຳຜາຍ ສີສະຫວັນ ຮອງລັດຖະມົນຕີ ກະຊວງສຶກສາທິການ ແລະ ກິລາ ພ້ອມດ້ວຍຜູ້ຊ່ວຍລັດຖະມົນຕີ, ບັນດາຫົວໜ້າ-ຮອງຫ້ອງການ, ກົມ, ສະຖາບັນ, ສູນ, ບໍລິສັດລັດວິສະຫະກິດໂຮງງານຜະລິດອຸປະກອນການສຶກສາ ແລະ ໂຮງພິມສຶກສາ, ມະຫາວິທະຍາໄລແຫ່ງຊາດ, ວິທະຍາໄລອ້ອມຂ້າງ ຕະຫຼອດຮອດພະນັກງານ-ລັດຖະກອນ, ສະມາຊິກ 3 ອົງການຈັດຕັ້ງມະຫາຊົນ ແລະ ນັກສຶກສາເຂົ້າຮ່ວມຢ່າງເປັນຂະບວນການຟົດຟື້ນ.
ໂອກາດນີ້, ທ່ານ ນາງ ຂັນທະລີ ສີຣິພົງພັນ ຫົວໜ້າຫ້ອງການ ກະຊວງ ສສກ ໄດ້ລາຍງານໃຫ້ຮູ້ວ່າ: ສຳລັບການຈັດກິດຈະກຳຄັ້ງນີ້ ແມ່ນຈັດຂຶ້ນພາຍໃນວັນດຽວສຳເລັດ ເພື່ອສ້າງຂະບວນການ ສະເຫຼີມສະຫຼອງວັນສຳຄັນຕ່າງໆຂອງພັກ, ຂອງຊາດ ຄື: ວັນສ້າງຕັ້ງສະຫະພັນກຳມະບານລາວ ຄົບຮອບ 62 ປີ, ວັນສ້າງຕັ້ງສະຫະພັນແມ່ຍິງສາກົນ ຄົບຮອບ 108 ປີ, ວັນສ້າງຕັ້ງພັກປະຊາຊົນປະຕິວັດລາວ ຄົບຮອບ 63 ປີ ແລະ ວັນສ້າງຕັ້ງຄະນະຊາວໜຸ່ມປະຊາຊົນປະຕິວັດລາວ ຄົບຮອບ 63 ປີ ໄປຄຽງຄູ່ກັບການສະເຫຼີມສະຫຼອງປີທ່ອງທ່ຽວລາວ 2018, ເຊິ່ງການຈັດກິດຈະກຳກິລາມວນຊົນຄັ້ງນີ້ ແມ່ນກຳນົດເອົາ 4 ປະເພດກິລາຄື: ດຶງເຊືອກທີມຍິງ-ຊາຍ, ແລ່ນ-ສົ່ງໄມ້ທີມຍິງ-ຊາຍ, ຈານບິນທີມຍິງ-ຊາຍ ແລະ ເຕັ້ນແອໂຣບິກ. ສ່ວນປະເພດສິລະປະ-ວັນນະຄະດີ ປະກອບມີ: ເຕັ້ນລີລາລີລາດ, ຟ້ອນລຳວົງມາດຕະຖານ, ເຕັ້ນບັດສະຫຼົບ, ສາວຊຽງຂວາງ ແລະ ຊົມການສະແດງອື່ນໆ ເຊິ່ງມີທັງໝົດ 10 ພາກສ່ວນເຂົ້າຮ່ວມແຂ່ງຂັນ.
ຜ່ານການແຂ່ງຂັນຜົນປາກົດວ່າ: ກິລາດຶງເຊືອກທີມຊາຍ ອັນດັບ 1 ທີມລວມຫ້ອງການກະຊວງ ສສກ ແລະ ທີມຍິງ ອັນດັບ 1 ທີມວິທະຍາໄລເຕັກນິກປາກປ່າສັກ, ວິທະຍາໄລອົງຕື້ ແລະ ໂຮງຮຽນອະນຸບານ ສສກ; ກິລາຈານບິນ ທີມຊາຍ ອັນດັບ 1 ທີມກົມກິດຈະການນັກສຶກສາ, ຫ້ອງການສະພາທີ່ປຶກສາການສຶກສາພາກເອກະຊົນ ແລະ ສະຖາບັນບໍລິຫານການສຶກສາ ແລະທີມຍິງ ອັນດັບ 1 ທີມລວມຫ້ອງການ ກະຊວງ ສສກ; ກິລາແລ່ນປ່ຽນໄມ້ ທີມຊາຍ ອັນກັບ 1 ທີມມະຫາວິທະຍາໄລແຫ່ງຊາດ ແລະ ທີມຍິງ ອັນດັບ 1 ທີມວິທະຍາໄລສິລະປະສຶກສາ ແລະ ວິທະຍາໄລພະລະສຶກສາ.
ໂອກາດດຽວກັນ, ທ່ານ ບົວລານ ສິລິປັນຍາ ກ່າວວ່າ: ຂະບວນການສະເຫຼີມສະເຫຼີມປີທ່ອງທ່ຽວລາວ 2018 ແມ່ນວຽກງານໜຶ່ງທີ່ສໍາຄັນ ທີ່ໄດ້ກໍານົດຢູ່ໃນແຜນການຂອງລັດຖະບານ ເວົ້າລວມ, ເວົ້າສະເພາະທຸກຂະແໜງການນັບແຕ່ສູນກາງລົງຮອດທ້ອງຖິ່ນ ໄດ້ພ້ອມກັນເປັນເຈົ້າການໃນການປະກອບສ່ວນຢ່າງຕັ້ງໜ້າເຂົ້າໃນຂະບວນການສະເຫຼີມສະຫຼອງປີທ່ອງທ່ຽວລາວ ໃຫ້ມີບັນຍາກາດຟົດຟື້ນ, ກວ້າງຂວາງ, ຮັກສາໄດ້ທາງດ້ານວັດທະນະທໍາ, ຮີດຄອງປະເພນີອັນດີງາມຂອງຊາດ ແລະ ຮັກສາໄດ້ຄວາມສາມັກຄີ, ຄວາມສະຫງົບປອດໄພຮອບດ້ານ. ສໍາລັບກະຊວງ ສສກ ກໍ່ໄດ້ເປັນເຈົ້າການປະກອບສ່ວນຢ່າງຕັ້ງໜ້າເຂົ້າໃນຂະບວນການດັ່ງກ່າວ ໂດຍໄດ້ມີການແຕ່ງຕັ້ງຄະນະຊີ້ນໍາ, ກອງເລຂາ ແລະ ມອບໝາຍໃຫ້ບັນດາກົມ, ມະຫາວິທະຍາໄລ, ສະຖາບັນ, ສູນ, ວິທະຍາໄລອ້ອມຂ້າງ ແລະ ບໍລິສັດລັດວິສາຫະກິດອ້ອມຂ້າງກະຊວງສຶກສາທິການ ແລະ ກິລາ ເປັນເຈົ້າການຮ່ວມກັນ ໃນການປະກອບສ່ວນເຂົ້າໃນຂະບວນການສະເຫຼີມສະຫຼອງປີທ່ອງທ່ຽວລາວ ໂດຍຕິດພັນກັບແຜນການພັດທະນາການສຶກສາ ແລະ ກິລາ, ຕິດພັນກັບບັນດາກິດຈະກໍາປະຈໍາປີຂອງແຕ່ລະພາກສ່ວນ ເພື່ອເປັນການສ້າງຂະບວນການສະເຫຼີມສະຫຼອງປີທ່ອງທ່ຽວລາວ, ທັງເປັນການສ້າງຂະບວນການສະເຫຼີມ ສະຫຼອງວັນສໍາຄັນຕ່າງໆຂອງພັກ, ຂອງຊາດ ໃຫ້ມີຄວາມໝາຍຄວາມໝາຍເລິກເຊິ່ງ ແລະ ເປັນການປຸກລະດົມພະນັກງານ-ລັດຖະກອນ ໄດ້ມີການອອກກໍາລັງກາຍ, ການຫຼິ້ນກິລາເພື່ອສົ່ງເສີມສຸຂະພາບຮ່າງກາຍ ແລະ ຈິດໃຈ ໃຫ້ມີຄວາມເຂັ້ມແຂງສົມບູນ ແລະ ເປັນການຜ່ອນຄາຍຄວາມອິດເມື່ອຍ, ຄວາມເຄັງຕຶງຈາກການປະຕິບັດໝ້າທີ່ວຽກງານ.
ໂດຍ: ນາງ ຕຸ່ນຄໍາ